**Tamil Nadu** (tamiliksi தமிழ் நாடு, *Tamilien maa*) on Intian osavaltio maan eteläkärjessä. Osavaltion kaakkoispuolella sijaitsee Sri Lanka, jossa on huomattava tamilivähemmistö.

Osavaltion pinta-ala on 130 060 km² ja sen asukasluku oli 72 147 030 vuonna 2011.

Maantiede
---------

Tamil Nadu ulottuu Intian eteläkärkeen, ja sen itä- ja eteläpuolella on Intian valtameri. Läntinen naapuri on Keralan osavaltio, luoteessa on Karnataka ja pohjoisessa Andhra Pradesh.

Suurimmat joet ovat Kaveri, Ponnaiyar, Palar, Vaigai ja Tambraparni.

Tamil Nadun suurin kaupunki on sen pääkaupunki Chennai. Muita suuria väestökeskittymiä ovat Coimbatore ja Madurai.

Osavaltiossa on kolme Unescon maailmanperintökohdetta: Cholan elävät temppelit, Mahabalipuramin monumentit ja Nilgiri Mountain Railway.

Historia
--------

Tamil Nadun historia alkaa kolmesta tamilien kuningaskunnasta: Chera, Chola ja Pandya. Ne loivat ulkomaansuhteita ja kävivät laajalla alueella kauppaa jo länsimaisen ajanlaskun alkamisen aikoihin. 600-luvulta 900-luvulle alueella käytiin monia sotia. Samaan aikaan hindulaisuus nousi johtavaksi uskonnoksi.

Tamil Nadun siirtomaakauden aloitti Englannin Itä-Intian kauppakomppania. Intian itsenäistyessä Madrasin osavaltion rajat määritettiin kielellisten rajojen mukaan: Madrasin osavaltion nimi muutettiin Tamil Naduksi vuonna 1969.

Väestö
------

Tamil Nadun asukasluku oli Intian vuoden 2011 väestönlaskennan mukaan runsaat 72 miljoonaa. Vuoden 2001 vastaavassa laskennassa asukasluku oli 62 miljoonaa ja ennuste vuodelle 2019 on 82 miljoonaa.

Vuonna 2011 väestöstä 80 % oli lukutaitoisia. Hinduja oli 87,58 %, kristittyjä 6,12 % ja muslimeita 5,86 %.

Koulutus
--------

Vuonna 2008 osavaltiossa toimi 40 yliopistoa ja 444 opistoa.

Tamil Nadulla on pitkät perinteet tekniikan alan koulutuksessa: ensimmäinen alan oppilaitos valmistui vuonna 1794. Lukuvuonna 2006–2007 teknisiä kouluja ja opistoja toimi yhteensä 248. Osavaltion oppilaitoksista valmistuu vuosittain noin 100 000 insinööriä.

Noin 98 prosenttia 6–11-vuotiaista kävi koulua vuonna 2005–2006. Monet oppilaat lopettavat kuitenkin koulunsa varhain: 14–16-vuotiaista tytöistä koulussa on enää 75 % ja pojista 79 %, ja seuraavassa ikäluokassa (16–18-vuotiaat) tytöistä käy koulua 46 % ja pojista 41 %.

Galleria
--------

* Shore Temple MahabalipuramissaShore Temple Mahabalipuramissa
* Kodaikanal, tunnettu turistikohde Tamil NadussaKodaikanal, tunnettu turistikohde Tamil Nadussa
* Riisipeltoja lähellä NagerkoviliäRiisipeltoja lähellä Nagerkoviliä

Lähteet
-------

1. 1 2 3 4  Tamil Nadu Citypopulation
2. 1 2 3  Ayinipalli Aiyappan: Tamil Nadu *Encyclopedia Britannica*. Viitattu 29.9.2019.
3. ↑  Unesco
4. 1 2  Tamil Nadu Population 2011-2019 Census *Census 2011*. Viitattu 29.9.2019.
5. 1 2  Educational Fact & Figures of Tamil Nadu (Arkistoitu – Internet Archive) Education in Tamil Nadu
6. ↑  Engineering Institutes in Tamil Nadu Education in Tamil Nadu. Viitattu 13.1.2009. (englanniksi)

Aiheesta muualla
----------------

* Kuvia tai muita tiedostoja aiheesta **Tamil Nadu** Wikimedia Commonsissa

* Matkaopas aiheesta Tamil Nadu Wikivoyagessa (englanniksi)

IntiaIntian osavaltiot ja territoriot
Osavaltiot: Andhra Pradesh | Arunachal Pradesh | Assam | Bihar | Chhattisgarh | Goa | Gujarat | Haryana | Himachal Pradesh | Jammu ja Kashmir | Jharkhand | Karnataka | Kerala | Länsi-Bengali | Madhya Pradesh | Maharashtra | Manipur | Meghalaya | Mizoram | Nagaland | Odisha | Punjab | Rajasthan | Sikkim | Tamil Nadu | Telangana | Tripura | Uttarakhand | Uttar Pradesh

Liittovaltion alueet: Andamaanit ja Nikobaarit | Chandigarh | Dadra ja Nagar Haveli ja Daman ja Diu | Lakshadweep | Puducherry

Pääkaupunkialue: Delhi